ব্রিটেনে গণভোটের পরে জনৈক বাঙালি নেতা নাকি কলকাতার এক সাংবাদিককে কটাক্ষের সুরে বলেছিলেন— ‘‘দেখলে তো ! বিলেতে এত বড় একটা ভোট হয়ে গেল, অথচ কোনও কেন্দ্রীয় বাহিনীর প্রয়োজন হল না !’’ মনে মনে ভেবেছিলাম, আগে বিলেতের গণতান্ত্রিক রাজনৈতিক শিষ্টাচার আয়ত্ত করুন, তারপর আপনাদেরও আর বাহিনীর প্রয়োজন হবে না।
তবে এখন সেই নেতা খুশি হতে পারেন। বঙ্গ আর বিলেতের রাজনৈতিক রঙ্গ গত তিন মাসে একইরকম রং দেখাচ্ছে। লন্ডন আর কলকাতার রাজনৈতিক আবহ যেন একইরকম মনে হচ্ছে। দু’কূলের দুই রাজনীতি যেন আচমকা একই খাতে বইতে শুরু করেছে।
বিলেতের অপেরা
গত তিন মাস ধরে ব্রিটেনের রাজনীতির উথালপাথাল অবস্থা। ২০১৫ সালের নির্বাচনী প্রতিশ্রুতি রক্ষা করে তৎকালীন প্রধানমন্ত্রী ডেভিড ক্যামেরন ইউরোপীয় ইউনিয়নে থাকা বা না-থাকা নিয়ে গণভোটের আয়োজন করেছিলেন। সেখান থেকেই শুরু তিক্ত রাজনৈতিক লড়াইয়ের। লড়াই বিভিন্ন দলের মধ্যেই শুধু নয়, লড়াই চলছে শাসকদল কনজারভেটিভ পার্টির ভিতরেও। দলের নেতা হিসেবে তৎকালীন প্রধানমন্ত্রী ক্যামেরন চেয়েছিলেন ব্রিটেন থেকে যাক ইউরোপীয় ইউনিয়নে। মানুষের কাছে সে বার্তাও পৌঁছে দিয়েছিলেন তিনি। অথচ, তাঁরই দলের একাংশ ব্রিটেনবাসীকে বুঝিয়েছিল, ইউরোপীয় ইউনিয়ন থেকে বেরিয়ে আসাই উচিত। এই গোষ্ঠীর নেতা ছিলেন লন্ডনের প্রাক্তন মেয়র বরিস জনসন। ক্রমশ তীব্রতর হল যুক্তি-তর্ক আর প্রতিশ্রুতির স্রোত। সেই স্রোতে ভেসে ব্রিটেনের তামাম জনগণ ‘ব্রেক্সিটে’র পক্ষে রায় দিলেন। প্রধানমন্ত্রীর পদ ছাড়লেন ক্যামেরন। ঘোষণা হল, আগামী সেপ্টেম্বরে দলের সম্মেলনে পরবর্তী প্রধানমন্ত্রীর নাম স্থির করা হবে। সবাই যখন ভাবছেন যে, ‘ব্রেক্সিটে’র পক্ষে যিনি নেতৃত্ব দিলেন, সেই বরিস জনসনই এবার কাঁধে তুলে নেবেন দেশের দায়িত্ব, তখনই নাটকীয়ভাবে বরিস লড়াইয়ের ময়দান ত্যাগ করলেন। তাঁর সহযোগী, প্রাক্তন আইনমন্ত্রী মাইকেল গোভের ঘোষণা করলেন, তিনি লড়াইয়ে নামবেন। কিন্তু কোথায় কী ! সবাইকে থামিয়ে স্বরাষ্ট্রমন্ত্রী থেরেসা মে কালো ঘোড়ার মতো দৌড়ে ১০ নম্বর ডাউনিং স্ট্রিটে ঢুকে পড়লেন ! যিনি ‘ব্রেক্সিটে’র পক্ষে ছিলেন না, তিনিই ‘ব্রেক্সিট’-পরবর্তী দেশের দায়িত্ব স্বেচ্ছায় কাঁধে তুলে নিলেন। ব্রিটেন পেল দেশের দ্বিতীয় মহিলা প্রধানমন্ত্রী।
প্রশ্ন হল, টোরি পার্টির এই ডামাডোলের বাজারে বিরোধীরা কী করছেন? দেশে যখন নিঃশব্দ বিপ্লব হয়ে গেল, তৃণমূলস্তরে কাজ করা লেবার পার্টির সমর্থকেরা তখন ভাবছিলেন এবং বলছিলেনও যে, শাসকের দুর্গে হানা দেওয়ার এটাই মোক্ষম সময়। দ্রুত আরেকটা সাধারণ নির্বাচনের দিকে দেশকে নিয়ে যাওয়াই মঙ্গলের হবে বলে মনে করছিলেন তাঁরা। অথচ, লেবার পার্টির শীর্ষনেতৃত্ব তখন অন্য খেলায় মত্ত। সেখানেও নিজেদের মধ্যে চুলোচুলি শুরু হয়ে গিয়েছে। শাসকদলের অন্তর্বিরোধ নিয়ে বিরোধীদের মুখে রা নেই। ‘ব্রেক্সিটে’র পর দেশের আমজনতার কী হবে, সে বিষয়ে কোনও বক্তব্য নেই। লেবার পার্টি এখন মত্ত নিজেদের অন্তর্বিরোধ নিয়ে। দলের সাংসদেরা চ্যালেঞ্জ করে বসলেন তাঁদের নেতা জেরেমি করবিনকেই। সে বিরোধ আদালত পর্যন্ত গড়িয়েছিল। যদিও শেষপর্যন্ত দলের সদস্যদের বিপুল ভোটে জয়ী হয়ে সংসদে করবিনই আবার নেতা হয়েছেন। এখন তাঁর লক্ষ্য দলের নেতৃত্ব পাওয়া। তাঁর প্রতিপক্ষ লেবার সাংসদ ওয়েন স্মিথ। দু’জনেই সারা দেশ ঘুরে লেবার সদস্যদের সমর্থন ভিক্ষা করছেন। যার পূর্ণ সদ্‌ব্যবহার করছেন প্রধানমন্ত্রী থেরেসা মে। বিরোধী দলনেতা করবিনকে সংসদকক্ষেই কথা শুনিয়েছেন তিনি। বলেছেন, কোনও কোনও বসের কথা তো তাঁর সহকর্মীরাই মানতে চাইছেন না ! শাসকবিরোধী স্বর সেইসব বসের মুখে মানায় না !
বাংলার কীর্তন
নারদ-সারদা-জোট সংক্রান্ত জট সামলে বাংলায় বিপুল ভোটে ফিরে এসেছেন মুখ্যমন্ত্রী মমতা বন্দ্যোপাধ্যায়। এবং তারপর থেকে শাসক এবং বিরোধী গোলপোস্ট একাই সামলাচ্ছেন তিনি। যে তোলাবাজি নিয়ে বিরোধীদের হইচই করার কথা, শাসকদলের কাউন্সিলরের তোলাবাজি-কাণ্ডে বিরোধীর কাজটি মুখ্যমন্ত্রীই করে দিলেন ! এমন একটা আবহ তৈরি করলেন, যেন রাজ্যে অনিন্দ্য চট্টোপাধ্যায় ও তাঁর শাগরেদরাই একমাত্র তোলাবাজির সঙ্গে যুক্ত এবং বাকি সকলেই ‘সফেদ’। তোলাবাজির বিরুদ্ধে মুখ্যমন্ত্রী হুঁশিয়ারি দিলেও এখনও পর্যন্ত তা কাজে বিশেষ প্রতিফলিত হয়নি। এদিকে, বিরোধীরা নিজেদের মধ্যে লড়াইয়ে ব্যস্ত। বামেরা মূল্যবৃদ্ধির বিরুদ্ধে কলকাতার রাস্তায় মিছিল করেই ক্লান্ত। কংগ্রেসের কথা যত কম বলা যায়, ততই ভাল। যেন মনে হচ্ছে, রাজ্যে অার কোনও সমস্যাই নেই ! ঘরছাড়া কর্মীরা যেন সকলে ঘরে ফিরে গিয়েছেন ! শুনলাম, তৃণমূল নাকি জোটের থেকে মাত্র ৩০ লক্ষ বেশি ভোট পেয়েছে। যাঁরা জোটের পক্ষে ভোট দিলেন, তাঁদের প্রতি জোটনেতাদের কোনও দায়বদ্ধতা নেই? একুশে জুলাইয়ের সভার আগে মুখ্যমন্ত্রীর দিকে কোনও কঠিন প্রশ্ন ছুড়ে দিতে তো পারলেন না তাঁরা !
পারবেন কী করে? বিলেতের মতোই অবস্থা বাংলার বিরোধীমঞ্চের। বৃহত্তর বাম ঐক্য আর বিকল্প বাম আন্দোলন চুলোয় গিয়েছে। বঙ্গীয় বামেদের এখন লড়াই দিল্লির একদল নেতার সঙ্গে। কংগ্রেসের সঙ্গে জোটের পক্ষে এবং বিপক্ষে মতামতের লড়াই। প্রশ্ন উঠছে, তাহলে কি ‘সিপিএম (বাংলা)’ নামে নতুন কোনও দল তৈরি হবে? অন্যদিকে, দেড় দশক বাদে প্রধান বিরোধী দলের তকমা পাওয়া কংগ্রেস ব্যস্ত চিরাচরিত দলীয় কোন্দল নিয়ে। পিএসি চেয়ারম্যানের পদটি নিয়ে কাদা ছোড়াছুড়ি, লুকোচুরি আর দিল্লিতে গিয়ে নালিশ এবং পাল্টা-নালিশেই দিন অতিক্রান্ত হচ্ছে নেতা মহোদয়দের !
■ দু’দেশের দুই রাজনৈতিক পরিস্থিতির চূড়ান্ত সদ্‌ব্যবহার করছেন দুই নারী। সোজা হাতে ব্যাট চালাচ্ছেন দু’জনেই।
(লেখক কলকাতায় সাংবাদিকতা করেছেন। 
বর্তমানে কার্ডিফে অধ্যয়নরত। মতামত নিজস্ব)